Mutual fund Society
สังคมกองทุนรวม ประจำวันศุกร์ที่ 10 มิ.ย. 2554
18 ส.ค. 2554

สังคมกองทุนรวม ประจำวันศุกร์ที่ 10 มิ.ย. 2554 
โดย...แฟมิลี่ โนฮาว
หุ้นไทยร่วงกระจุยเพราะโบรกเกอร์ต่างชาติออกมาบอกให้ขายพอร์ตนักลงทุนต่างชาติตอนนี้เลยขายกระหน่ำ จากที่เคยมียอดซื้อสะสมก็กลายเป็นขายสะสมไปแล้ว 
แต่ปิดวานนี้ค่อยกระเตื้องขึ้นมาหน่อย หลังจากผู้จัดการตลาดหลักทรัพย์ฯ ออกมาบอกว่าหุ้นปรับตัวลดลงในระยะสั้น ตามมาด้วยข้อมูลผลประกอบการ บจ.ไตรมาส 1/2554 ในปีนี้ที่มีกำไรสุทธิเพิ่มขึ้นกว่า 30% จากไตรมาสก่อนหน้า 
กระนั้นข่าวดีก็ไม่อาจยั้งการขายของต่างชาติได้ 7 วันทำการของเดือนนี้ขายไป 1.8 หมื่นล้านบาทแล้ว เทียบกับเดือน พ.ค.ขายสุทธิ 1.67 หมื่นล้านบาท และเดือน เม.ย. ซื้อสุทธิ 2.95 หมื่นล้านบาท 
หุ้นไทยร่วงแรงกว่าตลาดอื่นๆ ในภูมิภาค เพราะปัจจัยเสี่ยงการเมืองสูงมากขึ้นหลังเลือกตั้ง 
NAV กองทุนรวมหุ้นทั้งหลายก็ปรับตัวลดลงตาม 
เลือกตั้งคึก แต่หุ้นไทยเริ่มซึมเพราะรับรู้ข่าวดีไปหมดแล้ว แถมตอนนี้แบงก์กระหน่ำโปรโมตเพิ่มอัตราดอกเบี้ยและออกตั๋วบีอีมาระดมเงินฝากกันมากมาย 
บลจ.ทำได้ก็ออกกองทุนตราสารหนี้ มารักษาฐาน AUM ไว้ บลจ.อยุธยา ออกกองทุนตราสารหนี้ 2 กอง ชื่อกองทุนเปิดกรุงศรีไทยโน้ท 3M25 และกองทุนเปิดกรุงศรีตราสารหนี้ต่างประเทศ 9M1 คาดหมายผลตอบแทน 2.70% และ 3.20% ตามลำดับ ขาย IPO ถึงวันที่ 13 มิ.ย.นี้ 
ส่วน บลจ.เอ็มเอฟซี ส่งกองทุนเปิดเอ็มเอฟซี กาญจนทรัพย์ 6 ซีรีส์ 16 อายุ 6 เดือน ลงทุนตราสารหนี้ต่างประเทศ ขาย IPO ถึง 14 มิ.ย. 
ส่วนกองทุนตราสารหนี้ของ บลจ.บัวหลวง อายุ 6 เดือน ประมาณการผลตอบแทน 2.90% ต่อปี ลงทุนตราสารหนี้ทั้งในและต่างประเทศ ขาย IPO ถึงวันที่ 14 มิ.ย
บลจ.ฟินันซ่า เป็นกองทุนตราสารหนี้ระยะสั้น คาดหมายผลตอบแทน 2.89% ต่อปี ขาย IPO ถึง 13 มิ.ย.
บลจ.ไทยพาณิชย์ ออกมาเลย 5 กองรวด มีทั้งอายุ 3 เดือน 6 เดือน และ 1 ปี ผลตอบแทน 2% กว่าขึ้นไป บางกองได้ถึง 3.50% ก็มี ขาย IPO ถึงวันที่ 14 มิ.ย. 
 กองทุนหุ้นปรับลง แต่กองทุนทองคำตอนนี้ปรับตัวดีวันดีคืน กองทุนเปิดทหารไทย โกลด์ ฟันด์ ของ บลจ.ทหารไทย มี NAV ปรับเพิ่มขึ้นถึง 10.69% ในรอบ 6 เดือน 
ภาวะลงทุนเหวี่ยงไปมาแบบนี้ ไปฟังสัมมนาดีๆ แก้เซ็งได้ในนิตยสาร M&amp;W จัด “หุ้นไทย 1,200 จุด : ลงทุนแบบ VI หรือทำกำไรระยะสั้น” เวลา 13.00 น. ที่หอประชุมศาสตราจารย์สังเวียนฯ วันนี้ วิทยากรคนคุ้นเคย ดร.นิเวศน์ เหมวชิรวรากร คุณเทิดศักดิ์ ทวีธีระธรรม และคุณรณกฤต สารินวงศ์